google/wiki40b huggingface dataset:
Forskningsrådets pris for unge fremragende forskere

Forskningsrådets pris for unge fremragende forskere ble etablert i 2016. Prisen kommer i tillegg til Forskningsrådets andre priser: Forskningsrådets formidlingspris og Forskningsrådets innovasjonspris. 
Etter vedtektene skal prisen belønne høy kvalitet i forskningsarbeidet, selvstendighet og faglig nyskaping tidlig i karrieren. Den gis til personer under 38 år som har markert seg med et spesielt talent for forskning, og tildeles på grunnlag av dokumenterte resultater. Prisen ble opprinnelig tildelt én person, og tildelingen var uavhengig av fagdisiplin. I 2017 ble vedtektene endret, slik at det deles ut én pris innenfor humaniora og samfunnsvitenskap, én innenfor medisin, helsefag og biologi, og én innenfor matematikk, naturvitenskap og teknologi. Hver pris er på 500 000 kroner.
Música popular brasileira

Música popular brasileira, eller MPB, (brasiliansk populærmusikk) er en musikksjanger som definerer urban populærmusikk i Brasil. MPB oppsto på midten av 60-tallet som en etterfølger og videreutvikling av bossa nova. Sjangeren er ikke presist definert, men kjennetegnes med at tradisjonell brasiliansk musikk er blandet med musikkstiler som pop, rock og jazz. Sjangeren var tradisjonelt regnet som venstreorientert. Den har imidlertid videreutviklet seg og regnes i dag som en musikkstil for Brasils urbane middelklasse.
Grace Moore

Bakgrunn

I sin barndom drømte hun om å reise til Kina for å bli misjonær der. Imidlertid hadde hun alltid vært begeistret for musikk, og da hun så fikk høre den amerikanske operasangerinnen Mary Garden ble dette et vendepunkt i hennes liv. Hun hadde alltid fått høre fra mennesker i sine omgivelser at hennes stemme var så utrolig vakker, og hun bestemte segfor i stedet å målbevisst utvikle sitt musikalske talent.

Sangerinne

Hun hadde stor fremgang på Broadway i New York City der hun sang for et henført publikum, som løftet henne opp i skyene. Hennes vei til fremgang var imidlertid ikke alltid helt enkel; hun hadde meget motgang i begynnelsen av sin karriere, men gav aldri opp. 
I 1930 skrev hun kontrakt med filmselskapet MGM og spilte med i to filmer. Deretter fikk hun sparken, ettersom hun hadde gått opp noen kilo i vekt. Hun fikk imidlertid en ny sjanse hos filmselskapet Columbia, og i 1934 ble hun nominert for en Oscar som beste skuespillerinne i filmen One Night of Love.
I mai 1936 besøkte hun Stockholm, der hun fremtrådte i Konserthusets store sal og sang arier fra Madama Butterfly og Carmen.
Hun giftet seg i 1931 med den spanske skuespilleren Valentin Parara, og de skal ha levd i et uvanlit lykkelig ekteskap. Paret eide en villa i Cannes og et hus i Paris, en jaktvilla i Skottland samt en eiendom i Beverly Hills i California. Den 16. desember 1943 overlevde de begge med lette skader  jernbaneulykken i Rennert (Nord-Carolina), som kostet 74 mennesker livet.
Grace Moores karriere fikk en brå slutt. Under en konsertturné i Skandinavia omkom hun den 26. januar 1947 i flyulykken ved Kastrup i København. I denne ulykke mistet også Sveriges arveprins, Gustaf Adolf, og den danske skuespillerinnen Gerda Neumann (søster til Ulrik Neumann) livet.
Akersdalen

Akersdalen er et eldre navn på den delen av Østre Aker i dagens Oslo kommune som siden slutten av 1960-tallet kalles Groruddalen. Begrepet er også brukt om områdene langs Alnaelva helt ned til fjorden
Det nye navnet Groruddalen ble første gang brukt i forbindelse med generalplanarbeidet i 1950. Det var et initiativ fra redaktøren i områdets lokalavis på 1950-tallet som populariserte det nye navnet. Navnet Akersdalen var lite kjent og lite i bruk.
Shaqlawa

Shaqlawa (kurdisk: Şeqlawe, شەقڵاوە , syrisk: ܫܩܠܒܕ, arabisk: شقلاوة ) er en by i guvernementet Arbil i Irakisk Kurdistan. Byen ligger cirka 50 kilometer nordøst for Arbil. 
Shaqlawa ligger melolom Safeen- og Sork-fjellet. De fleste innbyggerne er kurdere, men der bor også en minoritetsgruppe assyrere.
Byen har 124 628 innbyggere og ligger 966 moh. Shaqlawa ligger ved hovedveien mellom Arbil og Piranshahr (Iran).
Dimisjonsgodtgjørelse

Dimisjonsgodtgjørelse er en engangssum den vernepliktige mottar ved dimisjon etter førstegangstjenesten.
Fra og med 1. juli 2011 utgjør dimisjonsgodtgjørelsen kr ​29.638,-. Den utbetales til mannskaper som dimitterer ved formell dimisjonsdato.
Mannskaper som av ulike grunner (sykdom, utdanning eller arbeid, overføring til Heimevernet osv.) avbryter sin førstegangstjeneste før fullført 12 måneders tjeneste tilstås dimisjonsgodtgjørelse for antall tjenestegjørende dager på grunnlag av dagsats (29.638,- : 365 x antall dager).
Paradishane

Beskrivelse

Arten viser stor kjønnsdimorfisme. Hannen blir cirka 65–75 cm og veier typisk 672–1 450 g, mens hunnen blir cirka 40–46 cm og veier typisk 485–1 050 g. Også fjærdrakten er svært forskjellig. Paradishane har grunnleggende sort fjærdrakt med tydelig grønnskjær og innslag sorte fjær innringet av en tynn kant av rødt (flanken) og gult (ryggen og bakover). Hanen har prominent blå–blågrå hodekam uten markerte tagger og to svært prominente hakelapper i rødt, blått og gult. Høna er ganske uanselig og kamuflasjefarget, hovedsakelig brun og sort på oversiden (inkludert stjerten) og brun på undersiden. hun har hvit i strupen og har naken beige hud rundt øyene-
Datastøttet journalistikk

Datastøttet journalistikk er innhenting og analyse av store datasett med informasjonsteknologi i journalistisk arbeid. Sluttresultatet kan enten være tradisjonell undersøkende journalistikk, eller nettjenester som visualiserer datasett som er interessant for allmennheten. 
Datasett som ofte benyttes som råmateriale i datastøttet journalistikk er skattelister, politirapporter om lovbrudd, eiendoms(salgs)registre, styresammensetninger, offentlige postjournaler,  budsjetter og lister over offentlige tildelinger. 
Kjente nettsteder for publisering av datastøttet journalistikk er NRK-brennpunkt, SVT Pejl i Sverige. I engelsktalende land er særlig The Guardians datablogg og The New York Times visualiseringer.
Nobelprisen i kjemi

Medalje og diplom

Prisen består av en medalje, et diplom og en pengesum. Medaljen er i gull (inntil 1979 i 23 karat, deretter i 18 karat) og er 66 mm i diameter. På adversen bærer medaljen Alfred Nobels venstrevendte portrett. Til venstre står innskriften «ALFR • / NOBEL» over to linjer og til høyre over seks linjer innskriften «NAT• / MDCCC / XXXIII / OB • / MDCCC / XCVI» (Nobels fødselsår 1833 og dødsår 1896). Reversen bærer et motiv der en kvinnefigur med en dokumentrull avslører en annen kvinnefigur med overflødighetshorn. Figurene representerer vitenskapen og naturen. Motivet er flankert av den sunkne innskriften «NATURA» til venstre og «SCIENTIA» til høyre. Det hele er omgitt av omskriften «INVENTAS • VITAM • IUVAT EXCOLUISSE • PER • ARTES» i øvre bue og «REG • ACAD • SCIENT • SUEC •» i nedre bue. Innskriften i øvre bue er et sitat fra Vergils verk Æneiden: «inventas vitam juvat excoluisse per artes», som betyr «og de som forbedret livet på jorden med sine nyvunnede ferdigheter»." Innskriften i nedre bue er latin for Kungliga Vetenskapsakademien, som plukker ut prisvinneren. Medaljen er utformet av Erik Lindberg i 1902.
Medaljen for prisene i fysikk og kjemi er identiske, mens medaljene for medisin og litteratur har identisk advers, mens ulik revers. Medaljen for fredsprisen har en helt egen utforming av både advers og revers.
Det eksisterer eksemplar av medaljen i sølv og forgylt sølv, blant annet i museer og samlinger. For prisvinnernes familiemedlemmer lages det inntil fem medaljer i forgylt bronse. Medaljene er laget ved det svenske Myntverket.
Diplomet for prisvinnerne i medisin består av to deler, en side med prisens og prisvinnerens detaljer påskrevet og en kunstnerisk billedside, som hvert år utformes av en ny kunstner.

Prisvinnere

Den første Nobelprisen i kjemi ble tildelt Jacobus Henricus van 't Hoff fra Nederland i 1901. Hver mottaker mottar en medalje, en diplom og en pengesum som har variert gjennom årene. Hver mottaker mottar en medalje, en diplom og en pengesum som har variert gjennom årene. I 1901 mottok Röntgen 150 782 svenske kroner, som tilsvarer ca. 7 730 000 svenske kroner i desember 2007. I 2008 ble prisen tildelt Osamu Shimomura, Martin Chalfie og Roger Y. Tsien, som delte prispengene på 10 000 000 svenske kroner. Prisen blir tildelt i Stockholm under en årlig seremoni den 10. desember, årsdagen for Nobels død i 1896.
Minst 25 mottakere har mottatt Nobelprisen for bidrag innen feltet organisk kjemi, mer enn noe annet felt innen kjemi. To vinnere av Nobelprisen i kjemi, tyskerne Richard Kuhn (1938) og Adolf Butenandt (1939), ble nektet av den tyske regjeringen å motta prisen. De mottok senere Nobelprisdiplomet og medaljen, men ikke prispengene. Frederick Sanger er den eneste mottakeren som har vunnet prisen to ganger, i 1958 og 1980. To andre har også vunnet Nobelprisen i andre felt; Marie Curie (fysikk i 1903 og kjemi i 1911) og Linus Carl Pauling (kjemi i 1954 og fred i 1962). Per 2010 har prisen blitt tildelt 159 personer. Der har vært åtte år hvor Nobelprisen i kjemi ikke har blitt tildelt.
Coolgardica

Levevis

Disse billene lever på planter.

Utbredelse

Slekten er utbredt i Australia.
Richard Strauss

Liv og virke

I 1880-årene og 1890-årene konsentrerte han seg om å komponere symfoniske verk basert på episke beretninger, de såkalte tonediktene. Dette er orkesterverker som har til hensikt å skildre bestemte hendelser eller visjoner gjennom toner. For eksempel er tonediktet Also sprach Zarathustra en illustrasjon av Nietzsches verk. Eine Alpensinfonie forteller om en dramatisk dag i alpene.
Som operakomponist slo han igjennom i 1905 med Salome, en opera basert på Oscar Wildes drama med samme navn. Strauss' operaer spilles stadig på verdens operascener.
Strauss' musikk er utpreget romantisk. Den er hovedsakelig tonal og med tydelig melodisk struktur. Den preges imidlertid også av komponistens særegne ekspresjonistiske tonespråk, avanserte harmonier og oppfinnsomme bruk av dissonanser. Orkestreringen er kompleks, og gjør bruk av alle symfoniorkesterets instrumenter. Musikken har klare likheter med tonespråket til Richard Wagner.
Richard Strauss' politiske oppfatning er omstridt. Han var i årene 1933–1935 president for Reichsmusikkammer, en avdeling av Joseph Goebbels' Reichskulturkammer som hadde som oppgave å ensrette musikklivet i Det tredje rike. Strauss komponerte åpningshymnen til de Olympiske leker i 1936 og var venn med flere medlemmer av Tysklands maktelite. Han brukte imidlertid sin fremtredende posisjon til å redde sin jødiske svigerdatter, samt en jødisk musikervenn. I 1938 skrev han dessuten den pasifistiske enakters operaen Friedenstag. De alliertes etterforskning og påfølgende tiltale av Strauss etter andre verdenskrig, endte med frifinnelse.

En anekdote

I sin samtid var Strauss kjent for å skrive teknisk krevende musikk, og etter første prøve på et nytt verk skal en av hornistene i orkesteret ha kommet bort til ham. «Herr Strauss, jeg tviler ikke på at De klarer å spille denne passasjen på pianoet, men på waldhorn er det faktisk helt ugjennomførbart». Strauss skal da ha svart: «Min gode mann, der tar De feil. Jeg klarer ikke å spille det på piano heller».
PetVille

PetVille er internettspill laget av Zynga, og spillet var å finne på nettsamfunnet Facebook. Det ble stengt ned 30. desember 2012.
Sterling Knight

Oppvekst

Sterling Sandman Knight ble født 5. mars 1989. Han har en søster, Samantha Scarlett og en bror, Spencer Shuga. Han bodde i Houston i Texas før han flyttet til California for å forfølge skuespill.

Karriere

Knight begynte sin karriere på scenen i lokale produksjoner. Han gjorde sin skuespillerdebut i mindre roller i Ro, Karrieredagen, og Hi-moro.
Knights første rolle med Disney var i en episode av Hannah Montana, der spilte han Lily kjæreste Lucas, i 2007. Senere på året dukket Knight også opp i to episoder av The Closer.
I 2008 opptrådte Knight i Out of Jimmy's Head og Grey's Anatomy.
I 2009 startet Knight rollen som Chad Dylan Cooper i Sonny With a Chance. Han gjorde sin filmdebut i 17 Again som Alex O'Donnell.
I 2010 spiller Knight i Disney Channel Original Movie, Starstruck, som Christopher Wilde. Av filmens sanger er det kun «Starstruck» som synges av Knight, resten synges av Drew Ryan Scott. Knights neste prosjekt var filmen Elle: A Modern Cinderella Tale med Ashlee Hewitt. Knight spiller Ty Parker, en sanger/låtskriver som finner en jente på innspillingen i et studio, og når hun forlater ham, drar han på en reise for å finne henne. Filmen er satt til utgivelse en gang i 2010.
Clubiona trivialis

Utseende

Clubiona trivialis er en middelsstor, noe avlang edderkopp. Kroppen er todelt i en bakkropp (abdomen) og en forkropp (prosoma eller cephalothorax). De åtte øynene er omtrent jevnstore og ordnet i to tverr-rekker.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.

Levevis

De bygger ikke fangstnett, men jakter ute i det fri, vanligvis om natten. De bygger seg et sekk- eller rørformet skjulested av edderkoppsilke under steiner, mellom død vegetasjon eller lignende steder. Hunnene lager et reir av gress og blader, holdt sammen med silkespinn. Her legger den eggene sine.
Lubuntu

Lubuntu er en lettvekts Linux-distribusjon basert på Ubuntu og som bruker skrivebordsmiljøet LXDE i stedet for det grafiske skallet Unity og GNOME.
Navnet Lubuntu er en mellomting mellom LXDE and Ubuntu. LXDE står for Lightweight X11 Desktop Environment, mens ordet Ubuntu betyr «humanitet mot hverandre» i språkene zulu og xhosa.
Lubuntu har lave systemkrav, og er beregnet for datamaskiner med lite RAM og tregere prosessorer, som for eksempel mobile datamaskiner, og eldre PC-er. Lubuntu har enda litt lavere systemkrav enn Xubuntu og Ubuntu MATE som også er relativt lettvekts offisielle Ubuntu utgaver. En del brukere foretrekker også å bruke en versjon av Ubuntu for lave systemkrav for å få mest mulig fart i også nyere datamaskiner med mer RAM og raskere prosessorer.
Første versjon av Lubuntu ble lansert 30. oktober 2008. Siste versjon er 19.04 som ble lansert i april 2019.
Mini Jakobsen

Karriere

I sin tidlige karriere spilte Jakobsen for I.K. Junkeren, Idrettsklubben Grand Bodø, to mindre klubber fra Bodø, samt Mehamn IL. Jakobsens karriere tok av da han begynte å spille for Bodø/Glimt. På denne tiden spilte Glimt i den regionale andre divisjonen (den tredje øverste divisjonen). Jakobsen var med på Glimts opprykk i 1986. I 1987-sesongen ble Glimt nr. 7 i førstedivisjon. I sesongene fra 1984 til 1987 ble Jakobsen toppscorer for Glimt: 1984 7 mål (2. divisjon), 1985 18 mål (2.divisjon), 1986 26 mål (2. divisjon), 1987 16 mål (1. divisjon).
Foran 1988-sesongen ble Jakobsen sammen med lagkameraten Ørjan Berg kjøpt av Rosenborg. Dette ble en suksess og Jakobsen og Berg var sterkt delaktig i at Rosenborg vant både serien og cupen det året.
Jakobsen ble toppscorer for Rosenborg med 18 mål i 1989 og 17 mål i 1990. Evnen til å score mål gjorde at Jakobsen ble kjøpt av sveitsiske BSC Young Boys etter sesongen 1990. De neste fire årene spilte Jakobsen i en rekke klubber på kontinentet; i Sveits, Tyskland (MSV Duisburg) og Belgia (Lierse).
I 1994 returnerte Jakobsen til Rosenborg og ble med på klubbens overraskende kvartfinalespill i Mesterligaen 1996/1997.
Jakobsen avsluttet sin karriere i 1999 ved å vinne både serie og cup med Rosenborg.

Landslaget

I landslagssammenheng deltok Jakobsen i to VM-sluttspill (USA 1994 og Frankrike 1998). I 1994 ble Jakobsen og Norge slått ut etter de tre innledende kampene. I 1998 gikk Norge videre fra gruppespillet, men ble slått ut av Italia (1–0) i første cup-runde etter mål av Christian Vieri.
Jakobsen spilte totalt 65 landskamper for Norge, og scoret til sammen 11 mål. Hans siste landslagsmål var i 5–0-kampen mot Sveits 10. september 1997, i Norges siste kvalifiseringskamp til VM i Frankrike.

Utenfor fotballbanen

I 1989, mens han var aktiv fotballspiller i Rosenborg, var Jakobsen programleder for underholdningsprogrammet Minitimen på Radio KonRad. Jakobsen har etter fotballkarrieren arbeidet som ekspertkommentator på TV 2 (1999-2016), men har uttalt selv at han ønsker en karriere som trener. Jakobsen lanserte seg selv som trener for Bodø/Glimt høsten 2004 uten å få jobben. Derimot ønsket Bodø/Glimt Jakobsen som sportsdirektør, men dette takket han nei til på grunn av familiens ønsker. I 1997 var han programleder for TV-serien Minitimen som ble sendt på TV3.
Han var sportslig leder i Strindheim i ett år, fra 2014 til 2015.
Favorittklubben hans utenfor Norge er Liverpool FC.
Han og ektefellen har to barn.
Kongekake

Kongekake er en kake som spises i samband med trettende dag jul i mange land.

Frankrike

Den franske varianten kalles galette des rois eller gâteau des rois (kongenes kake) etter de tre vise menn som besøker Jesusbarnet i Betlehem 12 dager etter jul. I det nordlige Frankrike lages den med smørdeig og mandelkremsfyll. I det sørlige Frankrike lages den tradisjonelt av søt briochedeig smaksatt med appelsinblomstvann som formes til en krans og dekoreres med kandisert frukt og perlesukker. I kaken gjemmer man en fève (bønne), som fra begynnelsen av bokstavelig var en bønne men som på 1800-tallet ble erstattet av en figurin i porselen og senere plast. Den som får kakebiten med figurinen utses til dagens konge eller dronning og får bære papirkronen som følger med kaken.

Spania og Latinamerika

I den spansktalende verden spiser man på trettendedagen, Día de los Reyes Magos (de tre vise menns dag), mange steder en roscón de reyes (kongekrans). Den er i likhet med den sørfranske gâteau des rois en kransformet kaka dekorert med kandisert frukt. I kaken gjemmer man en figurin forestillende Jesusbarnet eller en liten leke samt en tørr bondebønne. Den som finner figurinen utnevnes til høytidens konge eller dronning, mens den som får bønnen må kjøpe kransen neste år. I Catalonia går kaken under navnet tortell.

Portugal

I Portugal spiser man mellom jul og trettendedagen, Dia dos reis (kongenes dag, dvs. de tre vise menns dag), en kransformet fruktkake som kalles bolo rei. Den ble introdusert i Portugal på sent 1800-tall på konditoriet Confeitaria Nacional med oppskrift fra Frankrike, og lages av søt briochedeig som blandes med rosiner, nøtter og kandisert frukt. Tradisjonelt inneholder den også en tørket bønne som forplikter dens finner til å kjøpe kransen neste år.

Hellas

I visse deler av Hellas spiser man på trettendedagen den ellers for nyttårsdagen typiske brødkaken vasilópita (βασιλόπιτα). Den inneholder en mynt eller en pyntegjenstand som skal gi hell til den som finner den i sin bit.
Isak

Isak (hebraisk: יִצְחָק – Yiṣḥāq; gresk: Ἰσαάκ – Isaák; arabisk: إِسْحَاق – ʾIsḥāq) er den andre av de tre store patriarkene nevnt i Det gamle testamentet og sønn av Abraham og Sara. Ismael var hans halvbror.
Gud beordret Abraham å ofre Isak på Morias berg, men dette ble stoppet i siste stund. Isak giftet seg med Rebekka og fikk sønnene Esau og Jakob. Han levde som nomade i traktene rundt Be'er Sheba, men han skal også ha oppholdt seg i Gerar.
Juan Gris

Bakgrunn

Han ble født i Madrid som det trettende av fjorten barn av en velstående kjøpmann. Allerede tidlig i barndommen fikk han opplæring fra sin onkel i malerteknikk. Han gikk to år (1902–04) på Escuela de Artes y Manufacturas og lærte teknisk tegning. Året etter studerte han akademisk malerkunst hos maleren José Maria Carbonero.

Kunstner

I 1906 kom han til Paris og fant seg tilrette blant de unge kunstnerne Henri Matisse, Georges Braque, Fernand Léger og Amedeo Modigliani. Han ble snart klar over nærværet av Pablo Picasso, som kom fra samme land. Gris betraktet på en måte Picasso som lærer og veileder, mens  Gertrude Stein bemerket at «Pablo gladelig hadde sett mannen fjernet fra kartet». Gris malte i 1912 et portrett av Picasso som er et kubistisk bidrag malt av andre enn Georges Braque eller ham selv. Modigliani laget et portrett av Gris i 1915.
Han leverte vitsetegninger til de fire vittighetsbladene som kom ut på den tiden, men begynte å male for alvor fra 1910 av. To år senere hadde han utviklet sin egen variant av kubisme. Han tok utgangspunkt i den analytiske kubismen, men kom etterhvert over til den syntetiserende. Sammen med vennen Matisse ble paletten mere fargerik og harmonisk, mens Picasso og Braque nærmest malte monokromatisk. Mange av arbeidene kan sees på som stilleben.
I 1924 tegnet han scenografien og kostymene til Ballets Russes ledet av danseren Sergei Diaghilev.
Gris formulerte sine teorier om estetikk omkring 1924, da han også ga en forelesning ved Sorbonne med tittel: Des possibilités de la peinture (om maleriets muligheter). Større utstillinger ble holdt i Galerie Simon i Paris, Galerie Flechtheim i Berlin i 1923 og Galerie Flechtheim i Düsseldorf i 1925. Han døde i Boulogne-sur-Seine (Paris) i en alder av førti år.
Allerede før 2005, ble et maleri av Gris solgt for 69 millioner amerikanske dollar.
Tummel

Tummel er et svensk-dansk band som ble startet i 1997 og spiller balkan-klezmer-rock. Bandet har en stor fanskare i Danmark, Estland, Italia, Slovenia, Sverige og Storbritannia.
Børn av tiden

Børn av Tiden og Segelfoss by er en dobbeltroman av den norske forfatteren Knut Hamsun, utgitt henholdsvis i 1913 og 1915.
Handlingen er lagt til den fiktive kystbygda Segelfoss et sted i Nordland og skildrer dens utvikling fra gård/grend i 1870, gjennom «den moderne tids» utvikling fram til å være et bysamfunn i romanens nåtid, med avis, sakfører og industri. Romanen skildrer den nye tids inntog og bysamfunnets mentalitet med en overdådig, bitende humor som tidvis kan ta overhånd.
De forskjellige posisjonene og rollene i romanen fylles av et bredt spekter av personer. På Segelfoss gods sitter brukeieren løytnant Willatz Holmsen III, hans tyskfødte hustru Adelheid og sønnen Willatz Holmsen IV. Løytnanten representerer den vikende patriarkalske herskerkulturen, den rotløse kunstnersjelen Willatz IV evner ikke å føre arven fra faren videre. Holmsens motpol er eventyreren og oppkomlingen Tobias Holmengraa en fattiglus fra utværet som «er to hundrede aar yngre», og kommer hjem med penger tjent i Mexico. Tobias «spekulerer», og setter i gang industri. Kjøpmannen Theodor på Bua utvikler landhandelen og representerer hamskiftet og overgangen fra naturalhusholdning til den nye tid med kjøpesmør, ferdige river og økseskaft fra fabrikken. Forfatterens talsperson er telegrafist Baardsen, en undergangsdømt vandrerskikkelse med cellospill og alkohol, som tar livet av seg mot slutten av romanen.
Hamsun gjør narr av den nye arbeiderklassen og oppfinnelser som hermetikk: «Man ville ta sin død av latter over den som enda holdt saltmat. Det var i all rimelighets navn mat i dåser å få, dåsemat. Den var ferdig og kokt, den var også tygget, den var rede til å legges i en klut og gjøre menneskeheten en tåte av...Hva skulle munnen med tenner mer? Pyntetenner hang jo på snor i tannmakerens butikk, og til selve dåsematen trengtes bare en skje.» Verst går det likevel utover middelklassen – presten, sakføreren, legen, avisredaktøren og hotellverten: «De har så syke hender, de kunne bare sitte og ingenting gjøre med dem...de satt og skrev.» Akkurat slik Hamsun selv «satt og skrev».
Segelfoss by ble Hamsuns første store suksess på det norske bokmarkedet, og Edvard Beyer peker på at romanen både kronologisk og tematisk står midt i Hamsuns forfatterskap. Bøkene ble skrevet i en tid da forfatteren hadde passert 50 år, og hadde bosatt seg som bonde på Hamarøy. Romanen følger opp den nordlandske folkelivsskildringen fra Sværmere, Benoni og Rosa, med forsterket kritikk av den nye tid. Forfatteren vender tilbake til Segelfoss i siste del av Landstryker-trilogien.
Nightfall in Middle-Earth

Nightfall in Middle Earth er et konseptalbum av Blind Guardian basert på boken Silmarillion av J.R.R. Tolkien. Det ble utgitt i 1998, og er deres sjette studioalbum.